# வளநாடு நாகம்மாள் கோவில்

## தல வரலாறு

சுமார் 100 ஆண்டுகளுக்கு முன்பு இவ்வூரின் வடக்கே இரண்டு பர்லாங் தூரத்தில் உள்ள வயலில், முத்து என்ற பெயருடைய வயதான ஒருவர் ஏர்கலப்பையில் உழுது கொண்டிருந்ததாக கூறப்படுகிறது. அப்பொழுது ஒரு கல்லில் கலப்பை தட்டி கல் உடைந்தது, அதை பெரிதாக பார்க்காத அவர், அக்கல்லை வரப்பின் ஓரத்தில் தூக்கி வீசிவிட்டு, மற்றொரு கலப்பையை மாட்டி மீண்டும் உழத்தொடங்கியுள்ளார். இரண்டு சுற்று சுற்றி முடித்து மூன்றாவது சுற்றில் அதே இடத்தில் கலப்பை மீண்டும் உடைந்துள்ளது. கலப்பை உடைய காரணம் என்னவென்று அறிவதற்கு அவ்விடத்தைத் தோண்ட முயற்சித்தாதாகவும், அப்பொழுது அவர் காலில் மண்வெட்டி பட்டு இரத்தம் வந்ததாகவும், பிறகு பச்சிலை மருந்தை கசக்கி அதன் சாறெடுத்து காயத்திற்கு இட்டு, காலில் கட்டு போட்ட அவர் அருகில் உள்ள மரத்தடி நிழலில் உறங்கிவிட்டதாகவும் கதை வழங்கி வருகிறது. அன்றிரவு சுமார் 12 மணிக்கு மேல் அவர் கனவில் வானத்திற்கும் பூமிக்கும் கையில் உடுக்கையோடு எழுந்து நின்ற ஓர் உருவமானது " அப்பா , தான் தான் முனியாண்டி , பொன்னி கண்ட வளநாட்டில், முனியாண்டி முனியப்பன் ஆகிய நாங்களும், பொன்னர் சங்கர் காவல் தெய்வமான தூண்டிமுனியும், சதுரகிரி மலையில் கழுதை கல்முனியும், தங்காள் நந்தவனத்தில் சடையாண்டி முனியும், பொன்னர் சங்கர் கோட்டையில் மகாமுனி மற்றும் கோட்டைமுனியோடு நாங்கள் ஏழு பெரும் முனிகளாக வாழ்ந்து வருகிறோம்,நீ எங்களை எழுப்பிவிட்டாய். காலத்தின் கட்டளை ஆரம்பமாகிவிட்டது .எங்களை ஒரு இடத்தில்வைத்து ஒவ்வொரு பௌர்ணமிக்கும் நீ வழிபட்டு வரவேண்டும் . எங்களுக்கென்று உன் தலைமுறையில் ஒரு பிள்ளை பிறக்கும். அதாவது உன் மூன்று கரை பங்காளிகளில் உனக்கு ஒரு ஆண் குழந்தை பிறக்கும், அக்குழந்தைக்கு ஏழு கரை பங்காளிகள் . அவ்வேழுகரை பங்காளிகளில் உனக்கு பிறந்த அவ்வொரு ஆண் குழந்தைக்கு ஏழு ஆண் குழந்தை பிறக்கும் . அதில் மூன்றாவது குழந்தைதான் எங்களுக்கானவன். அவன் தலையில் நாகத்தோடும், கையில் சூலத்தோடும் பிறப்பான். அவன், பத்து வயதில் வீட்டை விட்டு பிரிந்து, பதினாறு வருடம் வனவாச வாழ்க்கைக்கு நிகரான வாழ்க்கையை வாழ்வான்" என்று கூறியதாம் . அதற்கு அவர் , "அப்பா சிவனே அப்படியே பண்ட்ரேய்யா. ஆனால் உன் சிலைக்கு அடையாளம் என்ன? என்று வினவியத்திற்கு மாபெரும் உயரம் கொண்ட அவ்வுருவமானது "அடேய் பைத்தியக்காரா எங்களுக்கு பூஜை செய்ய பிறப்பெடுக்கும் என் மகனின் கையில் உள்ளது போல் எங்கள் மேலும் சூலம் இருக்கும் " என்று மறைந்ததாம் அவ்வுருவம் . பிறகு அவர் அவ்விடத்தை முழுமையாக தோண்டும்போது தெய்வம் சொன்னது போல் இரண்டு கல்உருவம் சுயம்பாக தோன்றியது. அதை எடுத்து பார்க்கும்பொழுது இரண்டு கற்களிலும் சூலவடிவம் இருந்தது அதை பார்த்த அவர் அய்யா !.. என்ற கூச்சலோடு கீழே விழுந்து அழுது புலம்பி புரண்டு வேண்ட ஆரம்பித்தாராம் , கற்பூரம் ஏற்றி வழிபடவும் தொடங்கினாராம். பிறகு அடுத்த அற்புதமான நிகழ்வு நடந்தது . மூன்று கரைகளில் பிறந்த ஒரு ஆண் குழந்தையான முத்து என்ற அவருக்கு, பாலுசாமி என்ற ஆண்குழந்தை பிறந்தது. அவருக்கு பிறந்த ஏழு குழந்தைகளில் மூன்றாவதாக தெய்வகடாக்ஷத்தோடு, கையில் சூலத்துடனும், தலையில் நாகத்துடனும் ஒரு ஆண் குழந்தை பிறந்தது. அடுத்த ஆச்சர்யத்திலும், அதிர்ச்சியிலும் மூழ்கிய முத்து என்ற அவர் பிறந்த அக்குழந்தைக்கு "மணிமாறன்" என்ற பெயரை அவர் வாயிலாகவே சூட்டினார் . மணிமாறன் என்றவர் மூன்று வயதை எட்டும்பொழுது முத்து என்றவர் காலமானார் . மணிமாறன் என்றவர் பத்து வயதில் வீட்டை விட்டு சென்றுவிட்டாராம் . பிறகு வனவாச வாழ்க்கைக்கு நிகரான வாழ்க்கையை வாழ்ந்து வந்த சூழலில் குறிப்பிட்ட காலத்தில் வீட்டிற்கு அதிக பாம்புகள் வர ஆரம்பித்தது. அவர் கனவிலும், நிஜத்திலும் சில சம்பவத்தின் மூலமாகவும் தொந்தரவு செய்து வந்ததாம். இதை அவரும் பெரிதாக எடுத்துக் கொள்ளவில்லை. பிறகு விதியின் சூட்சமம் அறியாத அவர் வீட்டில் சித்திரை மாதம், பௌர்ணமி அன்று, (1994) வெள்ளிக்கிழமை அதிகாலை 6 மணியளவில் கருநாகம் புகுந்தது. தூங்கிக்கொண்டிருந்த அவர் மீது அக்கருநாகமானது ஏறி படமெடுத்தாடியதாகவும் , அலறி அடித்து ஓடிவந்த அவரது மனைவி அவரை எழுப்பிய போது பாம்பைக் கண்ட அவர் மயக்க நிலைக்கு சென்றாரெனவும் வரலாறு கூறுகிறது. உடனே சொந்த ஊருக்கு திரும்பிய அவருக்கு பெரியவர்கள் வாயிலாக சிலபல உண்மைகள் தெரிய ஆரம்பித்து, அவ்விடத்தை தேடி சென்று வழிபடவும், பூஜை செய்யவும் ஆரம்பித்தார் என வளநாடு ஊர் மக்கள் மூலமாக கூறப்படுகிறது. காலப்போக்கில் தெய்வ அருளால் ஆலயம் அமைந்துள்ளது.